Chi je com jabom jopy jɨm anajty Juan yajpaady mɨɨd metz jäy huɨdibɨ ixpɨjcp ma yɨꞌ.
Chi anajty ajcxy tzachhuindɨcxy Jesús co anajty jɨm ñaxy,
chi Juan nɨmay je metzpɨ jäy:
―Ocꞌijxcɨx ocnejhuɨɨygɨx,
cha je jäy huɨdibɨ Dios nayyajhuindzɨgɨ̈huaanɨp mɨɨd naaxhuiñyjäy ypocy ycɨxpɨ.
E je metzpɨ jäy huɨdibɨ anajty ajcxy ixpɨjcp ma Juan,
co jaduꞌn ajcxy mɨdoy nej Juan ymɨnañ,
chi ajcxy Jesús padzooñ.
Chi Jesús yꞌijxhuimbijty,
chi ijxy co anajty ajcxy ypanɨcxyii,
chi jadaꞌ nɨmay ajcxy:
―¿Ti ajcxy mꞌixtaayb?
Chi ajcxy yꞌadzooy:
―Huindzɨn,
¿ma tɨɨyɨ tɨ mjaꞌttägy?
Chi Jesús yꞌadzooy:
―Miingɨx,
jɨgɨx ajcxy mꞌixɨpy ma tɨ njaꞌttägyɨch.
Chi jadaꞌ ajcxy panɨcxy,
e chi ajcxy ijxy ma anajty tɨ yjaꞌttägy.
Je huinꞌit xɨɨmbɨ chi jɨm jeꞌ mɨɨd yhuɨꞌmɨy,
com mɨjmɨnacyxɨɨ anajty co ajcxy jɨm ymejch.
Andrés,
je Simón Pedro ymɨguëx,
jeꞌ anajty tüg tzoonɨp huɨdibɨ nimetz ajcxy mɨdou jaduꞌn nej Juan ymɨnañ,
etz jeꞌ anajty ajcxy tɨ padzooñ Jesús.
Chi jadaꞌ Andrés oy ixtäy yꞌuch Simón tɨm jayɨjp,
chi nɨmay:
―Tɨ ɨɨch ajcxy nbaady je Mesías ―jaduꞌn je ayuc Mesías yhuimbɨdzɨmaꞌñ Cristo.
Chi Andrés mɨɨdnɨcxy Simón ma Jesús,
e chi Jesús huindɨcxpejty,
nɨmay:
―Miich jeꞌ Simón,
Jonás miich xyꞌungꞌajtp.
Miich jeꞌ mxɨɨꞌadɨɨyb Cefas ―huɨdibɨ ayucꞌamy huimbɨdzɨmb tzaa.
Chi com jabom Jesús chooñ ñɨcxy jɨm Galilea,
chi mɨnaybaatɨ Felipe,
chi jaduꞌn nɨmay:
―Pajamgɨch.
Felipe jɨm anajty ycogajpɨty Betsaida,
nañ jeꞌ jeꞌ je cajp ma anajty ajcxy ycogajpɨty Andrés etz Pedro.
Chi Felipe mɨnaybaatɨ je jäy huɨdibɨyxɨɨ Natanael,
chi jaduꞌn nɨmay:
―Tɨ ɨɨch ajcxy jeꞌ nbaadyɨch je jäy huɨdibɨ yajnigapxp yajnimɨydacp ma Moisés ñecy,
etz yɨ Dios yꞌayucnajtzcapxɨɨybɨ ñecy.
Yɨꞌ jeꞌ je Jesús,
José yꞌung huɨdibɨ cogajpɨp jɨm Nazaret.
Chi Natanael yꞌadzohuimbijty:
―¿Nej jɨm Nazaret tɨ choñ tüg oyjäyɨ?
Com ac jaduꞌn jäy ymɨnaꞌñ co ac jɨbɨcjäydɨjc jɨm tzɨnaayb.
Chi Felipe ymɨnañ:
―Jam cɨꞌm octɨmꞌix.
Co Jesús ijxy co Natanael ñimiñyii,
chi jaduꞌn ymɨnañ:
―Cha tüg judíojäy huɨdibɨ caꞌ pɨn huinꞌɨɨnɨpy.
Chi Natanael ymɨnañ:
―¿Nej miich tɨ xyꞌijxcapyɨch pɨn jäy ɨɨch?
Chi Jesús nɨmay Natanael:
―Caꞌnɨ anajty Felipe xyñɨmaayñɨ:
“Jam íjxɨm je Jesús” co anajty miich jiibyꞌemy ma je higuerɨ quipypaꞌt,
huinꞌit ɨɨch miich tɨ nꞌijxcapy.
Chi Natanael yꞌadzooy:
―Huindzɨn,
miich jeꞌ Dios yꞌung.
Miich jeꞌ Reyꞌadam ma je judíojäy ajcxy.
Chi Jesús yꞌadzooy:
―Mɨɨd co tɨ nnɨmäy co jiibyꞌemy anajty miich ma je higuerɨ quipypaꞌt co ɨɨch miich tɨ nꞌijxcapy.
¿E tɨ mdɨmjanimɨbɨcy?
Jactɨmmɨjhuinmaꞌñ etz jactɨmmɨjꞌoyꞌajt mꞌixamyb mbadamyb.
Chi Jesús jaduꞌn ymɨnañ:
―Janch tɨm tɨy ɨɨch miich ajcxy yam jaduꞌn nɨmäy co mꞌixɨpy ajcxy yɨ tzajp yꞌahuäch etz Dios yꞌángeles ajcxy chooñ tzajpjoty xyñigɨdägyɨch,
e ypaꞌttɨgɨɨygɨxy jadügꞌoc tzajpjoty.
Choongɨxy yjaꞌtcɨxy ma ɨɨch je jäy huɨdibɨ tzoon tzajpjoty.